# కేరళ కుడ్యచిత్రాలు

**కేరళ గోడచిత్రాలు** (వీటినే కుడ్య చిత్రాలు అంటారు) అనేవి కేరళలో హిందూ పురాణాలను ప్రతిబింబించే చిత్రాలు. భారతదేశంలోని కేరళలో గల ప్రాచీన దేవాలయాలు, రాజభవనాలు అపారమైన గోడచిత్రాల సంప్రదాయాన్ని ప్రదర్శిస్తాయి. ఈ కళారూపం రాజపోషణ పొందిన కాలమైన సా.శ. 9 నుండి 12వ శతాబ్దాల మధ్య కాలానికి ఇవి ఎక్కువగా చెందుతాయి.

ఈ చిత్రాల గ్రంథ ఆధారాలు సంస్కృత గ్రంథాలైన *చిత్రసూత్రం* - (చిత్రసూత్రం అనేది సుమారు 1500 సంవత్సరాల క్రితం సంస్కృతంలో రాయబడిన విష్ణుధర్మోత్తర పురాణంలో ఒక భాగం. ఇది తొమ్మిది అధ్యాయాలలో 287 చిన్న శ్లోకాలను, రెండవ అధ్యాయంలో కొంత వచనాన్ని కలిగి ఉంది. చిత్రసూత్రం అంత వివరణాత్మకమైన చిత్రలేఖన గ్రంథం మరొకటి లేదు. ఒక చిత్రం అంటే ఏమిటి, ఎందుకు, దాని ఉద్దేశం, పాత్ర, చిత్రకారుడితో బంధం, రసజ్ఞులు, ఇతర కళలతో గల సంబంధం గురించిన వందలాది ప్రశ్నలకు ఈ పుస్తకం సమాధానం ఇస్తుంది. నిజమైన భారతీయ చిత్రకళను అర్థం చేసుకోవడానికి చిత్రసూత్రం ఉపయోగపడుతుంది), నారాయణుడు రచించిన 15వ శతాబ్దపు గ్రంథం *తంత్రసముచ్చయం*, 12వ శతాబ్దపు *అభిలషితార్థ చింతామణి*, 16వ శతాబ్దపు శ్రీకుమారన్ రచించిన *శిల్పరత్న* లలో కనిపిస్తాయి. గోడచిత్రాలలోని పౌరాణిక పాత్రల రూపకల్పన ధ్యానశ్లోకాల ఆధారంగా ఉంటుంది.

వైకోమ్ క్షేత్రంలో గల గోడచిత్రాలు
తిరునందిక్కర గుహాలయ (ప్రస్తుతం తమిళనాడులో ఉంది), తిరువంచికులం గోడచిత్రాలు కేరళ స్వంత శైలి గోడచిత్రాల అత్యంత పురాతన అవశేషాలుగా పరిగణించబడుతున్నాయి. కేరళ గోడచిత్ర కళాఖండాలలో ఎట్టుమానూర్ లోని శివాలయం, మట్టంచేరి ప్యాలెస్ లోని రామాయణం గోడచిత్రాలు, వడక్కుమ్నాథ క్షేత్రం ఉన్నాయి.

తోడీక్కళం శివాలయం, కన్నూర్ జిల్లా
ఇతర అద్భుతమైన గోడచిత్రాలు త్రికోడిదానం, వైకోమ్ క్షేత్రం, పుండరీకపురం, ఉదయణపురం, ట్రిప్రాంగోడ్, గురువాయూరు, కుమారనల్లూర్, అయ్మనం క్షేత్రాలలో, త్రిసూర్ లోని వడక్కునాథన్ ఆలయం, కన్నూర్ లోని తోడీక్కళం ఆలయం, తిరువనంతపురం లోని శ్రీ పద్మనాభస్వామి ఆలయంలో చిత్రించబడ్డాయి. ఒల్లూర్, చలకుడి, కంజూర్, ఎడపల్లి, వేచూర్, ములంతురుతి లలోని చర్చిలలో, కాయంకుళం సమీపంలోని కృష్ణాపురం ప్యాలెస్, పద్మనాభపురం ప్యాలెస్ వంటి రాజభవనాలలో కూడా ఇతర గోడచిత్రాల ప్రదేశాలు ఉన్నాయి.

డాక్టర్ ఎం.జి. శశిభూషణ్ తన 'కేరళతిలే చువర్ చిత్రంగల్' అనే గ్రంథంలో కేరళ గోడచిత్రకళను నాలుగు దశలుగా విభజించారు.

## పునరుద్ధరణ

సాంప్రదాయ గోడచిత్ర కళాకారులు కేరళలోని विभिन्न పాలకుల పోషణలో ఉన్నప్పటికీ, బ్రిటిష్ పాలనలో ఈ కళారూపం తీవ్రంగా దెబ్బతింది, అంతరించిపోయే ప్రమాదానికి కూడా గురైంది. 1947లో భారతదేశానికి స్వాతంత్ర్యం వచ్చిన తర్వాత, కేరళలోని ప్రధాన దేవాలయాలలో గోడచిత్ర సంప్రదాయ పునరుద్ధరణ జరిగింది. మమ్మియూర్ కృష్ణన్ కుట్టి నాయర్ ప్రధాన బోధనలో కేరళలోని త్రిసూర్ జిల్లాలో గురువాయూర్ దేవస్వమ్ బోర్డు స్థాపించిన 'సెంటర్ ఫర్.. స్టడీ ఆఫ్ మురల్ పెయింటింగ్స్' అనే పాఠశాల ఈ పునరుద్ధరణ దశకు ప్రాతినిధ్యం వహిస్తుంది, అలాగే కాలడి లోని శ్రీ శంకరాచార్య సంస్కృత విశ్వవిద్యాలయం కూడా ఈ పునరుద్ధరణలో పాలుపంచుకుంది.

## సాంకేతికత

సాంప్రదాయకంగా ఈ చిత్రలేఖనంలో నాలుగు విభిన్న ప్రక్రియలు ఉంటాయి:

1. బేస్ లేదా ఉపరితలాన్ని సిద్ధం చేయడం (నల్లరాతి, ఎర్రమట్టి గోడలు)
2. బాహ్య రేఖలను (అవుట్‌లైన్) గీయడం
3. రంగులు వేయడం,
4. అలంకారిక వివరాలను జోడించడం

విभिन्न రంగుల శైలి, వాటి ప్రభావం, రంగులను కలపడం ద్వారా సాధించగల కాంబినేషన్లు, రంగులు వేయడానికి బేస్ సిద్ధం చేసే పద్ధతి, వివిధ సహజ వనరుల నుండి రంగులను తయారుచేసే విధానం గురించి సంస్కృత గ్రంథాలు వివరంగా చర్చిస్తాయి.

### గోడను సిద్ధం చేయడం

గోడను సిద్ధం చేయడంలో విభిన్న పదార్ధాలతో మూడు దశల్లో ప్లాస్టరింగ్ చేయడం ఉంటుంది.

1. 1:2 నిష్పత్తిలో సున్నం, శుభ్రమైన ఇసుక మిశ్రమంతో ప్లాస్టరింగ్ చేయడం.
2. 1:2 నిష్పత్తిలో సున్నం, ఇసుక మిశ్రమం, పత్తి ల కలయికతో ప్లాస్టరింగ్ చేయడం. గోడకు మెరిసే తెల్లని రూపాన్ని ఇవ్వడానికి పత్తిని ఉపయోగిస్తారు.
3. సున్నం, లేత కొబ్బరి నీళ్ల మిశ్రమంతో 25-30 సార్లు పూత పూయడం.

### రంగుల తయారీ

సాంప్రదాయ గోడచిత్రాలలో కేవలం 'పంచవర్ణాలు' (ఐదు రంగులు) అంటే ఎరుపు, పసుపు, పసుపుపచ్చ, నలుపు, తెలుపు రంగులను మాత్రమే ఉపయోగించారు, ఇందులో తెల్ల రంగు గోడ రంగునే సూచిస్తుంది. రంగులను వృక్షాలు, ఖనిజాల నుండి తయారు చేస్తారు. ఎరుపు రంగును ఎర్రమట్టి నుండి, పసుపు రంగును పసుపుమట్టి నుండి, తెలుపును సున్నం నుండి, నలుపును దీపం కాటుక నుండి సేకరిస్తారు. 'నీలమరి' (ఇండియన్ ఇండిగో) మొక్క ఆకులను పిండి, ఆ రసాన్ని ఎండబెట్టిన తర్వాత పచ్చని రంగును పొందడానికి 'ఎరవిక్కర'తో కలుపుతారు. రంగులను కలపడానికి చెక్క పాత్రలను ఉపయోగిస్తారు. జిగురు లేదా బైండింగ్ మాధ్యమంగా లేత కొబ్బరి నీళ్లు, వేప చెట్టు నుండి తీసిన రసాలను ఉపయోగిస్తారు.

గోడచిత్రాలలోని పాత్రలకు సంబంధిత హిందూ పౌరాణిక గ్రంథాలలో వివరించిన వారి గుణాల ఆధారంగా రంగులు వేస్తారు. ఆధ్యాత్మిక, దైవిక, ధార్మిక పాత్రలను (సాత్విక) పచ్చని షేడ్స్‌లో చిత్రీకరిస్తారు. అధికారం, ప్రాపంచిక సంపద వైపు మొగ్గు చూపే పాత్రలను (రాజసిక) ఎరుపు నుండి బంగారు పసుపు రంగు షేడ్స్‌లో పెయింట్ చేస్తారు. దుష్ట, క్రూరమైన, అధమ పాత్రలను (తామసిక) సాధారణంగా తెలుపు లేదా నలుపు రంగులలో చిత్రీకరిస్తారు.

## మూలాలు

## మరికొంత సమాచారం

* Kossak, Steven (1997). Indian court painting, 16th-19th century.. New York: The Metropolitan Museum of Art. ISBN 978-0870997839. (see index: p. 148-152)
* Sandhya Ravi (2015), Color Culture and Identity: Influence of Colors on Kerala Mural Art. IJASOS- International E-Journal of Advances in Social Sciences, Vol. I, Issue 3, December 2015
* Poyil, M. (2011). THODIKALAM MURAL PAINTINGS: FEATURES, MEANINGS AND TECHNIQUES. *Proceedings of the Indian History Congress,* *72*, 1239-1246.
* Bernier, R. M. (1982). *Temple Arts of Kerala: A South Indian Tradition*. New Delhi: S. Chand. ISBN 978-8121901109.

## బాహ్య లింకులు

* Media related to కేరళ కుడ్యచిత్రాలు at Wikimedia Commons

మూస:కేరళ సంస్కృతి